‘ศุภวุฒิ’ฟันธงศก.ไทยดิ่งยาวปีหน้าชะลอตัว
“ศุภวุฒิ” คาดเศรษฐกิจไทยครึ่งหลังโตต่ำกว่าครึ่งปีแรก ชะลอต่อเนื่องในปีหน้า
23 ส.ค. 2555

“ศุภวุฒิ” คาดเศรษฐกิจไทยครึ่งหลังโตต่ำกว่าครึ่งปีแรก ชะลอต่อเนื่องในปีหน้า
นายศุภวุฒิ สายเชื้อ กรรมการผู้จัดการสายงานวิจัย บล.ภัทร กล่าวในงานสัมมนาว่า เศรษฐกิจไทยในช่วงครึ่งหลังของปีนี้คงจะเติบโตในอัตราต่ำกว่าช่วงครึ่งปีแรก และคาดว่าปีหน้าเศรษฐกิจจะยังชะลอตัวต่อเนื่อง 
สาเหตุเพราะเศรษฐกิจยุโรปยังมีความเสี่ยง แต่กระบวนการแก้ปัญหาต่างๆ ที่จะทยอยออกมา อาจทำให้ปัญหาของกรีซไม่ลุกลามออกไปยังสเปนและอิตาลี แต่ยังมองว่าเศรษฐกิจยุโรปในปีนี้จะติดลบ 0.7% ขณะที่เศรษฐกิจสหรัฐยังมีความไม่แน่นอน คาดว่าไตรมาส 4/2555 จะเติบโตเพียง 1% และทั้งหมดส่งผลกระทบต่อเศรษฐกิจไทยให้ช่วงครึ่งหลังปี 2555 จะชะลอตัว เพราะการส่งออกขยายตัวไม่มาก โดยทั้งปีคาดว่าเศรษฐกิจขยายตัวได้ในอัตรา 5% 
สำหรับปี 2556 เศรษฐกิจของไทยจะชะลอตัวลง เนื่องจากคาดว่าปัญหายุโรปน่าจะทำให้เศรษฐกิจติดลบ 0.7% ส่วนภาวะเศรษฐกิจสหรัฐและญี่ปุ่นจะขยายตัวชะลอลงจากปีนี้เช่นกัน ประเมินว่าเศรษฐกิจจะขยายตัว 4.5% 
“ปีหน้ากำลังซื้อจะไม่มากเท่าปีนี้ จะแผ่วลง เพราะปีนี้มีการเร่งซื้อรถยนต์จากมาตรการรถยนต์คันแรก ดังนั้นในปีหน้ารัฐบาลต้องเร่งลงทุนโครงสร้างพื้นฐาน เช่น แผนป้องกันน้ำท่วม แผนการลงทุนรถไฟความเร็วสูง” นายศุภวุฒิ กล่าว